Hildur Harðardóttir ; Kvennadeild Landspítala og læknadeild Háskóla Íslands . ( Læknafélag Íslands , Læknafélag Reykjavíkur , 2020 - 01 ) Læknisfræði fósturs er undirsérgrein fæðinga - og kvensjúkdómalækninga og lýtur að rannsóknum á þróun , vexti og sjúkdómum fóstra . Það má telja eðlilegt að hafa eina sérgrein fyrir þá órjúfanlegu heild sem móðir og fóstur mynda og er íslenska undirsérgreinin í samræmi við það og ber heitið fósturgreining og meðgöngusjúkdómar ( FM ) . Stórstígar framfarir hafa átt sér stað í FM hvað varðar myndgreiningu fóstra með ómskoðun og segulómun . Hér á landi er sérhæfing styttra á veg komin . Hér eru tekin dæmi um verkefni FM-lækna og lýst hvernig tækniframfarir hafa breytt fósturskimun fyrir litningafrávikum , eftirliti og meðferð við rhesus-varnir auk aðgerða á fósturskeiði . Þá er sagt frá samstarfi norrænna FM-lækna . Magnús Ólason ; Héðinn Jónsson ; Rúnar H. Andrason ; Inga H. Jónsdóttir ; Hlín Kristbergsdóttir ; 1 ) Reykjalundi , endurhæfingarmiðstöð SÍBS , 2 ) Embætti landlæknis , 3 ) sálfræðideild Háskólans í Reykjavík . ( Læknafélag Íslands , Læknafélag Reykjavíkur , 2020 - 01 ) TILGANGUR Fáar rannsóknir hafa metið langtímaárangur þverfaglegrar verkjameðferðar þó árangur til skemmri tíma sé vel þekktur . Hér er lýst árangri slíkrar meðferðar á Reykjalundi , endurhæfingarmiðstöð SÍBS , með þriggja ára eftirfylgd . Sérstaklega er fjallað um heilsuhagfræðilegan ávinning af meðferðinni . EFNIVIÐUR OG AÐFERÐIR Um kerfisbundið slembiúrtak var að ræða þar sem fimmta hver beiðni um meðferð á verkjasviði Reykjalundar var valin til þátttöku . Gagnasöfnun stóð yfir í fjögur og hálft ár og eftirfylgd lauk þremur árum síðar . Heilsuhagfræðileg úttekt var gerð að rannsókn lokinni . NIÐURSTÖÐUR Helstu niðurstöður eru þær að sjúklingar upplifa minni verki , minni ótta og hliðrun tengda vinnufærni , færri þunglyndis - og kvíðaeinkenni og upplifa meiri félagslega færni eftir meðferð . Vinnugeta hópsins í heild jókst og fór vinnufærni úr 36% í 47% eftir meðferðina og við þriggja ára eftirfylgd voru 57% vinnufærir . Heilsuhagfræðileg úttekt sýndi að meðferðin hafði borgað sig upp á þremur árum og ávinningurinn jókst út lífið . ÁLYKTANIR Niðurstöður rannsóknarinnar sýna að þverfagleg endurhæfingarmeðferð gegn þrálátum verkjum skilar árangri varðandi færni , verki og sálfélagslegar afleiðingar þeirra . Heilsuhagfræðilegur ávinningur af meðferðinni er verulegur og miðað við vísitölu neysluverðs í október 2018 skilar kostnaður af meðferðinni sér áttfalt til baka til samfélagsins . Jóhann P. Hreinsson ; Einar S. Björnsson ; 1 ) Meltingarlækningum , lyflækningasviði Sahlgrenska sjúkrahússins í Gautaborg , Svíþjóð , 2 ) Læknadeild Háskóla Íslands og meltingarlækningum , lyflækningasviði Landspítala ( Læknafélag Íslands , Læknafélag Reykjavíkur , 2019 - 12 ) Bráð blæðing frá meltingarvegi er algeng ástæða komu á bráðamóttöku og innlagnar á spítala . Þessum blæðingum er vanalega skipt í efri og neðri meltingarvegarblæðingar . Í þessari yfirlitsgrein verður farið yfir nýgengi þessara blæðinga , áhættuþætti , orsakir , þátt blóðþynningarlyfja , mat á alvarleika blæðinga , meðferðarúrræði og horfur . Reynt verður að varpa ljósi á þetta viðfangsefni í íslensku heilbrigðiskerfi en einnig í víðara samhengi .